b'\n_START_ARTICLE_\nCatedrala Sf\xc3\xa2ntul Alexandru \xc8\x99i Sf\xc3\xa2ntul Nicolae din Sulina\n_START_SECTION_\nCaracteristici\n_START_PARAGRAPH_\nCatedrala este construit\xc4\x83 \xc3\xaen stilul neorom\xc3\xa2nesc, dup\xc4\x83 un proiect \xc3\xaentocmit de arhitectul Nicolae C. Mih\xc4\x83escu. Pictura interioar\xc4\x83 este realizat\xc4\x83 de profesorul Gheorghe R\xc4\x83ducanu, \xc3\xaen timp ce medalioanele cu sfin\xc8\x9bi de pe fa\xc8\x9bada exterioar\xc4\x83 sunt realizate din mozaic vene\xc8\x9bian din sticl\xc4\x83 de Murano de pictorul Dumitru Norocea._NEWLINE_Edificiul are plan triconc (form\xc4\x83 de cruce) \xc8\x99i este \xc3\xaempodobit cu trei turle. Pe acoperi\xc8\x99 sunt plasate \xc8\x99apte cruci, c\xc3\xa2te una pe fiecare din cele trei turle \xc8\x99i c\xc3\xa2te una spre est, vest, nord \xc8\x99i sud. Cele trei turle ale catedralei sunt pozi\xc8\x9bionate astfel: o turl\xc4\x83 central\xc4\x83, circular\xc4\x83 la interior \xc8\x99i poligonal\xc4\x83 la exterior, \xc8\x99i dou\xc4\x83 turle octogonale plasate deasupra traveelor centrale ale navelor laterale._NEWLINE_Pronaosul este unul supral\xc4\x83rgit, cu trei nave, iar naosul este prev\xc4\x83zut cu abside curbe \xc3\xaen interior. Altarul are form\xc4\x83 semicircular\xc4\x83 la interior \xc8\x99i poligonal\xc4\x83 la exterior. Catedrala este prev\xc4\x83zut\xc4\x83 cu cafas, un balcon unde c\xc3\xa2nt\xc4\x83 corul, iar acesta este extins \xc8\x99i pe laterale. Accesul \xc3\xaen catedral\xc4\x83 se face prin dou\xc4\x83 pridvoare construite pe fa\xc8\x9badele de vest \xc8\x99i de nord.\n_START_SECTION_\nPrima etap\xc4\x83 a construc\xc8\x9biei\n_START_PARAGRAPH_\nProiectul construirii unei catedrale la Sulina dateaz\xc4\x83 de la sf\xc3\xa2r\xc8\x99itul R\xc4\x83zboiului de Independen\xc8\x9b\xc4\x83, c\xc3\xa2nd Dobrogea a fost alipit\xc4\x83 la Vechiul Regat. \xc3\x8en anul 1882, guvernul Rom\xc3\xa2niei a prev\xc4\x83zut \xc3\xaen  bugetul statului suma de 80.000 lei pentru construirea unei catedrale \xc3\xaen ora\xc8\x99ul de la gurile Dun\xc4\x83rii, dar banii au fost redistribui\xc8\x9bi deoarece nu s-a putut g\xc4\x83si un teren potrivit pentru amplasarea acesteia. Se inten\xc8\x9biona ca noul edificiu s\xc4\x83 fie construit pe malul Dun\xc4\x83rii \xc8\x99i s\xc4\x83 fie vizibil de pe mare. \xc3\x8en prim\xc4\x83vara anului 1899 este totu\xc8\x99i achizi\xc8\x9bionat terenul, care corespunde cerin\xc8\x9belor ini\xc8\x9biale. Pe l\xc3\xa2ng\xc4\x83 banii asigura\xc8\x9bi de la bugetul de stat, preotul paroh Ioan Gheorghiu demareaz\xc4\x83, \xc3\xaen 1906, o subscrip\xc8\x9bie public\xc4\x83 \xc3\xaen scopul colect\xc4\x83rii de fonduri pentru catedral\xc4\x83. Piatra de temelie a fost pus\xc4\x83 pe data de 31 octombrie 1910, \xc3\xaen prezen\xc8\x9ba Regelui Carol I \xc8\x99i a familiei regale._NEWLINE_Construirea catedralei a fost \xc3\xaencredin\xc8\x9bat\xc4\x83 unei echipe conduse de arhitectul Constantin N\xc4\x83nescu. \xc3\x8en prim\xc4\x83vara anului 1911, Regele Carol I, \xc3\xaenso\xc8\x9bit de Regina Elisabeta, a revenit la Sulina pentru a examina planurile catedralei. P\xc3\xa2n\xc4\x83 \xc3\xaen 1912, catedrala a fost ridicat\xc4\x83 la ro\xc8\x99u \xc8\x99i \xc3\xaenvelit\xc4\x83 cu tabl\xc4\x83 de cupru adus\xc4\x83 de la Londra de fra\xc8\x9bii Survanos, mari comercian\xc8\x9bi greci. Funda\xc8\x9bia a fost realizat\xc4\x83 pe piloni de stejar dona\xc8\x9bi de Comisiunea European\xc4\x83 a Dun\xc4\x83rii, iar materialele, manopera \xc8\x99i utilajele au fost asigurate de \xc8\x98antierul Naval Sulina. Cu tot acest progres, lucr\xc4\x83rile au fost sistate \xc3\xaen acela\xc8\x99i an, din lips\xc4\x83 de fonduri.\n_START_SECTION_\nA doua etap\xc4\x83 a construc\xc8\x9biei\n_START_PARAGRAPH_\nPe 24 mai 1932, \xc3\xaen urma unei vizite pe care a efectuat-o la Sulina \xc3\xaenso\xc8\x9bit de Principele mo\xc8\x99tenitor Mihai, Regele Carol al II-lea a dispus reluarea lucr\xc4\x83rilor la catedral\xc4\x83. Pe 14 august 1932, tot ca urmare a vizitei, a fost \xc3\xaenfiin\xc8\x9bat Comitetul de construc\xc8\x9bie, o institu\xc8\x9bie public\xc4\x83 ce trebuia s\xc4\x83 se ocupe de str\xc3\xa2ngerea de fonduri pentru terminarea edificiului. Din Comitet f\xc4\x83ceau parte, printre al\xc8\x9bii, episcopul Cosma al Dun\xc4\x83rii de Jos, preotul paroh al Sulinei Simion V\xc3\xa2rgolici, scriitorul Gala  Galaction \xc8\x99i fostul senator \xc8\x99i primar al ora\xc8\x99ului Sulina, Gheorghe B. Popescu. Lucr\xc4\x83rile la catedral\xc4\x83 au re\xc3\xaenceput pe data de 30 aprilie 1933. La sf\xc3\xa2r\xc8\x99itul aceluia\xc8\x99i an, Comitetul de construc\xc8\x9bie lanseaz\xc4\x83 un apel de subscrip\xc8\x9bie public\xc4\x83 \xe2\x80\x9etuturor oamenilor de bine, rug\xc3\xa2ndu-i st\xc4\x83ruitor s\xc4\x83 dea obolul lor, oric\xc3\xa2t de mic, pentru terminarea acestei istorice ctitorii [...]\xe2\x80\x9d. P\xc3\xa2n\xc4\x83 la \xc3\xaenceputul celui de-Al Doilea R\xc4\x83zboi Mondial exteriorul catedralei fusese complet finisat, inclusiv medalioanele cu sfin\xc8\x9bi realizate pe fa\xc8\x9bad\xc4\x83 de pictorul Dumitru Norocea, dar lucr\xc4\x83rile interioare nu fuseser\xc4\x83 \xc3\xaenc\xc4\x83 abordate.\n_START_SECTION_\nA treia etap\xc4\x83 a construc\xc8\x9biei\n_START_PARAGRAPH_\n\xc3\x8en perioada r\xc4\x83zboiului, ora\xc8\x99ul Sulina a fost ocupat de armata german\xc4\x83, iar Marina Militar\xc4\x83 German\xc4\x83 a instalat un punct de observa\xc8\x9bie \xc3\xaen farul vechi de pe malul st\xc3\xa2ng al Dun\xc4\x83rii. Ora\xc8\x99ul a fost bombardat intens \xc8\x99i a avut mult de suferit; exploziile au afectat \xc8\x99i edificiul catedralei Sf\xc3\xa2ntul Alexandru \xc8\x99i Sf\xc3\xa2ntul Nicolae. Dup\xc4\x83 r\xc4\x83zboi, lucr\xc4\x83rile de repara\xc8\x9bii, desf\xc4\x83\xc8\x99urate cu lentoare, s-au \xc3\xaencheiat abia \xc3\xaen anul 1974. \xc3\x8entre 1976 \xc8\x99i 1982 au fost \xc3\xaencepute \xc8\x99i finalizate lucr\xc4\x83rile interioare, inclusiv pictura \xc3\xaen fresc\xc4\x83 realizat\xc4\x83 de profesorul pictor Gheorghe R\xc4\x83ducanu._NEWLINE_Slujba de sfin\xc8\x9bire a catedralei a avut loc pe 5 septembrie 1982.'